സ്കൂട്ടറില് കാട്ടുപന്നിയിടിച്ച് റോഡില് തലയിടിച്ചു വീണ് പരുക്കേറ്റ വയോധികന് മരിച്ചു കാസര്കോട് : കര്മംതൊടിയില് സ്കൂട്ടറില് കാട്ടുപന്നിയിടിച്ച് പരുക്കേറ്റയാള് മരിച്ചു. കാവുങ്കല് സ്വദേശി കുഞ്ഞമ്ബു നായര് 60 ആണ് മരിച്ചത്. മംഗലാപുരത്തെ സ്വകാര്യ ആശുപത്രിയില് ചികിത്സയിലായിരുന്നു. ശനിയാഴ്ച രാവിലെ മുള്ളേരിയ ടൗണില്നിന്ന് വീട്ടിലേക്കു മടങ്ങവെയാണ് സംഭവം. രാവിലെ കാവുങ്കല് ഉള്ള വീട്ടില്നിന്ന് മുള്ളേരിയ പട്ടണത്തില് പോയി മടങ്ങി വരുന്നതിനിടെയാണ് കാട്ടുപന്നി കൂട്ടം റോഡ് മുറിച്ചു കടക്കുന്നതിനിടെ പെട്ടുപോയത്. സ്കൂട്ടറിനു നേരെ പാഞ്ഞടുത്ത ഒരു കാട്ടുപന്നി ഇടിക്കുകയും സ്കൂട്ടര് നിയന്ത്രണം വിട്ടു മറിയുകയുമായിരുന്നു. ഇതേ തുടര്ന്ന് കുഞ്ഞമ്ബുനായര് തലയിടിച്ച് റോഡില് വീഴുകയായിരുന്നു. ഹെല്മെറ്റ് ധരിച്ചിരുന്നെങ്കിലും, വീഴ്ചയുടെ ആഘാതത്തില് അത് തെറിച്ചു പോയിരുന്നു. മുപ്പതോളം വരുന്ന കാട്ടുപന്നികള് റോഡ് മുറിച്ചു കടക്കുന്നതിനിടെയാണ് അതുവഴി വന്ന കുഞ്ഞമ്ബുനായരുടെ സ്കൂട്ടറില് ഇടിച്ചത്. വീണ് പരിക്കേറ്റ കുഞ്ഞമ്ബുനായരെ ഉടന് തന്നെ മുള്ളേരിയയിലുള്ള ഇ കെ നായനാര് സഹകരണ ആശുപത്രിയില് എത്തിച്ചു. എന്നാല് തലയ്ക്കേറ്റ പരിക്ക് ഗുരുതരമായതിനാല്, മംഗലാപുരത്തെ സ്വകാര്യ ആശുപത്രിയിലേക്ക് മാറ്റുകയായിരുന്നു. ആരോഗ്യനില് കൂടുതല് വഷളായതോടെ ഇന്ന് ഉച്ചയ്ക്കു ശേഷം മരണം സംഭവിക്കുകയായിരുന്നു. കുഞ്ഞമ്ബു നായരുടെ സ്കൂട്ടറില് ഇടിച്ച കാട്ടുപന്നി സംഭവസ്ഥലത്തുവെച്ച് തന്നെ ചത്തു. ഇതിനെ വനംവകുപ്പ് അധികൃതര് സ്ഥലത്തെത്തി നടപടിക്രമങ്ങള് പൂര്ത്തിയാക്കി മറവ് ചെയ്തു. ഈ മേഖലയില് കാട്ടുപന്നി ശല്യം രൂക്ഷമാണെന്ന് നാട്ടുകാര് പറയുന്നു.